กองทัพบก เดินหน้าแก้ปัญหาภัยแล้ง ควบคู่ปฏิบัติการฝนหลวง พร้อมแจกจ่ายน้ำสู่ชุมชนกว่า 4 ล้านลิตร
พลโท สันติพงศ์ ธรรมปิยะ รองเสนาธิการทหารบกและโฆษกกองทัพบก เปิดเผยว่า ตลอดระยะเวลาที่ผ่านมา กองทัพบกได้ดำรงการช่วยเหลือประชาชนอย่างต่อเนื่อง โดยได้ระดมใช้ศักยภาพของทรัพยากรที่มีอยู่อย่างเต็มประสิทธิภาพ ปัจจุบันประเทศไทยอยู่ในช่วงฤดูร้อน หลายพื้นที่เผชิญกับสภาพอากาศที่ร้อนถึงร้อนจัด มีความแห้งแล้ง ขาดแคลนแหล่งน้ำเพื่อการอุปโภคบริโภคและหล่อเลี้ยงพืชผลทางการเกษตร กองทัพบก โดยศูนย์บรรเทาสาธารณภัยได้สนับสนุนเจ้าหน้าที่ พร้อมเครื่องบินลำเลียงแบบ 212 ร่วมกับกรมฝนหลวงและการบินเกษตร กระทรวงเกษตรและสหกรณ์ ปฏิบัติภารกิจบินฝนหลวง เติมน้ำเก็บกักสู่แหล่งน้ำในพื้นที่ต่างๆ ตลอดจนพื้นที่ทำการเกษตรที่ประสบภัย พร้อมแจกจ่ายน้ำสู่แหล่งชุมชน เพื่อให้ประชาชนได้อุปโภคบริโภค ผ่านโครงการ "ราษฎร์ รัฐ ร่วมใจ ช่วยภัยแล้ง" ประจำปี 2564 กำลังพลจิตอาสาและภาคีเครือข่าย ได้ร่วมดำเนินการตั้งแต่วันที่ 1 ตุลาคม 2563 จนถึงปัจจุบัน รวม 34 จังหวัด ปริมาณน้ำทั้งสิ้น 4,804,500 ลิตร สำหรับพื้นที่ที่เกิดพายุฤดูร้อน โดยเฉพาะประเทศไทยตอนบน กองทัพบกโดยศูนย์บรรเทาสาธารณภัยกองทัพภาคที่ 1-4 ได้สำรวจความเสียหายและวางแผนให้การช่วยเหลือ โดยมอบถุงยังชีพ เครื่องอุปโภคบริโภค พร้อมจัดชุดช่างเข้าซ่อมแซมบ้านเรือนสิ่งปลูกสร้างที่ได้รับความเสียหาย ดำเนินการซ่อมแซมเสร็จแล้วจำนวน 1,990 หลัง และอยู่ระหว่างดำเนินการ 20 หลัง ขณะเดียวกัน ในพื้นที่เพาะปลูกพืชผลทางการเกษตรที่ได้รับความเสียหาย กำลังพลจิตอาสาภัยพิบัติได้เข้าให้การช่วยเหลือเกษตรกร รวมทั้งช่วยอุดหนุน รับซื้อผลผลิตเพื่อนำมาประกอบเลี้ยงและจำหน่ายภายในหน่วยทหาร ร่วมกระตุ้นเศรษฐกิจให้กับชุมชน นอกจากนี้ ในเรื่องภัยพิบัติอื่นๆ กองทัพบกได้ช่วยเหลือเมื่อเกิดเหตุ หรือได้รับการประสานทันที หากประชาชนได้รับความเดือดร้อน โดยเฉพาะจากสถานการณ์ภัยพิบัติต่างๆ สามารถติดต่อได้ที่หน่วยทหารใกล้บ้าน หรือติดต่อศูนย์บรรเทาสาธารณภัยกองทัพบก หมายเลขโทรศัพท์ 02-297-7648